悼蔡修齋
作者：王柏
朝代：宋

paragraphs: 羌世運之緯繣兮，何故老之不憗遺。
持寸膠而救千丈渾兮，誰與同而共治。
身一約而蹈遺烈兮，不沽直而不徇時。
西極八桂東連吳會兮，貫南紀以周馳。
以節用愛人兮，以靜重爲威。
謂直方大之德才學識之長兮，親結上知。
方增重乎本朝兮，而疾疢以乘之。
猶癯癯乎筆削之志兮，浩浩乎汗青之未期。
遺稿山積兮，孰續而孰維。
擅一代之鉅典兮，疑造物之好虧。
吁嗟乎，修齋之典刑兮，蹇長歌乎已而。
余幼好此奇服兮，今冉冉而華顛。
悼窘步之數奇兮，安陋巷之瓢簞。
公獨閔其寂落兮，擥微芳而遐搴。
時舒愛而申情兮，曾不間夫郵傳。
弭婺節而西來兮，拱茂行之淵淵。
吸松齋之沆瀣兮，飽坐嘯之蘭荃。
鳳高飛而莫縶兮，徒延佇而路曼曼。
何音問之不淑兮，駭騎箕而遂仙。
睇長江而太息兮，涕淫淫而惘然。
撫巨編之遺則兮，神馳乎洋奧之佳阡。
念歲律之云莫兮，奈狂風之鼓天。